**Αθήνα:** 11.12.2024

**Αρ. Πρωτ.:** 1226

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Διαμαρτυρία στον πρόεδρο της ΣΤΑΣΥ - Άτομα με αναπηρία παραμένουν στις αποβάθρες του ΗΣΑΠ**

Αναμένοντας συρμό στον οποίο χωρούν να εισέλθουν τόσο οι ίδιοι όσο και τα βοηθήματα κινητικότητας που χρησιμοποιούν (αμαξίδια κ.λπ.)

Με επιστολή της στον πρόεδρο του Δ.Σ. της ΣΤΑΣΥ Α.Ε Χάρη Δαμάσκο (επισυνάπτεται), η ΕΣΑμεΑ δημοσιοποιεί τις διαμαρτυρίες πολιτών με αναπηρία, χρόνιες και σπάνιες παθήσεις, που έρχονται στην υπηρεσία της «Διεκδικούμε Μαζί», και ειδικά ατόμων με αναπηρία ή/και μειωμένη κινητικότητα.

Οι διαμαρτυρίες αφορούν στη μεταφορά με την γραμμή 1 του ΗΣΑΠ και στις πολύ μεγάλες καθυστερήσεις στις αφίξεις των συρμών που εκτελούν δρομολόγια από τον Πειραιά έως την Κηφισιά και αντίστροφα, ιδιαίτερα το τελευταίο διάστημα.

Λόγω της τεράστιας αναμονής κατά τις ώρες αιχμής, κατά την άφιξη των συρμών στις αποβάθρες, η κατάσταση είναι αφόρητη δεδομένου ότι τα βαγόνια κατά την διέλευσή τους είναι ήδη γεμάτα και δεν υπάρχει χώρος επιβίβασης. Ως εκ τούτου, **άτομα με αναπηρία ή/και μειωμένη κινητικότητα μένουν εκτός** και παραμένουν για ώρα στην αποβάθρα **έως ότου έρθει συρμός στον οποίο χωρούν να εισέλθουν τόσο οι ίδιοι όσο και τα βοηθήματα κινητικότητας που χρησιμοποιούν (αμαξίδια, βακτηρίες κ.λπ.).**

Επιπλέον, στις διαμαρτυρίες τους τα άτομα με αναπηρία ή/και μειωμένη κινητικότητα αναφέρουν ότι στις αποβάθρες δεν υπάρχουν υπάλληλοι για την εξυπηρέτηση/διευκόλυνσή τους προκειμένου να επιβιβαστούν κατά προτεραιότητα και με ασφάλεια στους συρμούς.

Τα άτομα με αναπηρία, χρόνιες και σπάνιες παθήσεις έχουν τα ίδια δικαιώματα και τις ίδιες ανάγκες με όλους τους πολίτες, εργάζονται και είναι υποχρεωμένοι να είναι στην ώρα τους στην εργασίας τους, έχουν οικογένειες και παιδιά και άλλες υποχρεώσεις που χρειάζεται να εκπληρώσουν ανεμπόδιστα. Δεν δικαιολογείται επ’ ουδενί λόγω να μένουν πίσω επειδή εμποδίζεται η ελεύθερη πρόσβασή τους, κατάσταση η οποία παραβιάζει τις επιταγές τους Συντάγματος και την Διεθνή Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες.

Η ΕΣΑμεΑ αναμένει από τη διοίκηση της ΣΤΑΣΥ την άμεση δρομολόγηση των απαιτούμενων ενεργειών ώστε τα άτομα με αναπηρία, χρόνιες/ σπάνιες παθήσεις να εξυπηρετούνται άμεσα και κατά προτεραιότητα κατά τις μετακινήσεις τους με τα μέσα μαζικής μεταφοράς της ΣΤΑ.ΣΥ. Α.Ε..

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |